آمریکادا فدرال محکمه، ماریا بوتینا آدلی روس جاسوسو قادینی ۱۸ آی حبسه محکوم ائتدی.
آمریکا مطبوعاتین‌دا یئر آلان خبرلره گؤره، باشکند واشینگتون‌داکی فدرال یارغیج، ژوئیه آیین‌دا روسیا اوچون جاسوسلوق ائتدیگی سوچلاماسی ایله گؤز آلتینا آلینان ۳۰ یاشین‌داکی بوتینانین ۱۸ آی حبسه محکوم ائدیلمه‌سینه حؤکم ائتدی.
بوتینانین ۹ آیدیر حبس‌ده اولماسینی نظره آلان محکمه، جاسوسون ۹ آی داها حبس‌ده قالاجاغینی بیلدیردی.
ژوئیه آیین‌دا گؤز آلتینا آلینان بوتینا، دسامبر آیین‌دا حاقین‌داکی اتهاملاری قبول ائد‌رک، ساوجیلیقلا امکداش‌لیق ائتدیک‌دن سونرا واشینگتون دی‌سی فدرال بؤلگه محکمه‌سین‌ده قاضی قارشی‌سینا چیخاریلدی.
محکمه‌ده سوچونا اعتراف ائد‌ن بوتینا، محکمه‌یه وئردیگی ایفاده‌سین‌ده، روس حکومتی آدینا آمریکالی سیاسیلر حاقین‌دا معلومات توپلاماق کیمی، فردی سلاحلانمانین محدودلاشدیریلماسینا قارشی توتومو ایله اؤلکه‌ده دارتیشمالارا یول آچان اولوسال توفنگ درنگی کیمی تشکیلاتلارا سیزماغا چالیشدیغینی بیلدیرمیشدی.
ساوجیلیق، بوتینانین آمریکا خزانه باخانلیغی تحریم لیسته‌سینه آلینمیش و روسیا پرزیدنتی ولادیمیر پوتین ایله باغلانتی‌لی اسکی بیر روس ملت وکیلی طرفین‌دن یؤنلندیریلدیگینی ساوونورکن، بوتینانین وکیلی ایسه موکیلینین آمریکایا اؤیرنجی اولاراق گئتدیگینی و آمریکا سیاستینه، آمریکا-روسیا ایلیشکیلرینه ماراق‌لی اولدوغونو ایفاده ائتمیشدی.
